Norsk shipping- og verftsindustri hadde gått noe bedre rundt 1930, og Fred. Olsen hadde fått sitt første tankskip i 1929. Kort tid senere begynte imidlertid de harde trettiårene å ramme næringen, men Olsen klarte å redde Aker igjennom depresjonen ved å skape en allianse mellom bedriften, arbeiderne, kommunen og staten. I 1932 bestilte Fred. Olsen nye fruktskip til bruk mellom Kanariøyene og London, mot at arbeiderne gav avkall på akkorden, kommunen stilte med billig strøm, og Norges Bank gav billige lån. Denne modellen med offentlige subsidier fortsatte faktisk helt frem til andre verdenkrig, selv om tidene gradvis kom til å bedre seg.